amanoisuno/poetBack huggingface dataset:
喜韓少府見訪 胡令能 
忽聞梅福來相訪，笑著荷衣出草堂。兒童不慣見車馬，走入蘆花深處藏。
觀鄭州崔郎中諸妓繡樣 胡令能 
日暮堂前花蕊嬌，爭拈小筆上床描。繡成安向春園裏，引得黃鶯下柳條。
小兒垂釣 胡令能 
蓬頭稚子學垂綸，側坐莓苔草映身。路人借問遙招手，怕得魚驚不應人。
王昭君 胡令能 
胡風似劍鎪人骨，漢月如鉤釣胃腸。魂夢不知身在路，夜來猶自到昭陽。
望夫石 嚴郾 
何代提戈去不還，獨留形影白雲間。肌膚銷盡雪霜色，近來豈少征人婦，笑采蘼蕪上北山。
賦百舌鳥 嚴郾 
此禽輕巧少同倫，我聽長疑舌滿身。星未沒河先報曉，莫倚春風便多事，玉樓還有晏眠人。
永州陪鄭太守登舟夜宴，席上各賦詩 蔣肱 
江頭朱紱間青衿，豈是仙舟不可尋。誰敢強登徐稚榻，剪盡蠟紅人未覺，歸時城郭曉煙深。
寄遠 張迥1 
錦字憑誰達，閒庭草又枯。夜長燈影滅，天遠雁聲孤。蟬鬢凋將盡，虯髯白也無。幾回愁不語，因看朔方圖。
春草凝露 張友正 
蒼蒼芳草色，含露對青春。已賴陽和長，仍慚潤澤頻。日臨殘未滴，風度欲成津。蕙葉垂偏重，蘭叢洗轉新。將行愁裛徑，欲采畏濡身。獨愛池塘畔，清華遠襲人。
錦帶佩吳鉤 張友正 
帶劍誰家子，春朝紫陌遊。結邊霞聚錦，懸處月隨鉤。彩縷回文出，雄芒練影浮。葉依花裏豔，霜向鍔中秋。的皪宜驄馬，斕斒映綺裘。應須待報國，一刎月支頭。
山中臥病寄盧郎中 伍唐珪 
十年耕釣水雲間，住僻家貧少往還。一徑綠苔凝曉露，空戀舊時恩獎地，無因匍匐出柴關。
寒食日獻郡守 伍唐珪 
入門堪笑複堪憐，三徑苔荒一釣船。慚愧四鄰教斷火，不知廚裏久無煙。
上蘇使君 伍唐珪 
江西昔日推韓注，袁水今朝數趙祥。縱使文翁能待客，終栽桃李不成行。
贈妓人王福娘 孫棨 
彩翠仙衣紅玉膚，輕盈年在破瓜初。霞杯醉勸劉郎賭，謾圖西子晨妝樣，西子元來未得如。
題妓王福娘牆 孫棨 
移壁回窗費幾朝，指鐶偷解博紅椒。無端鬥草輸鄰女，更被拈將玉步搖。寒繡衣裳餉阿嬌，新團香獸不禁燒。東鄰起樣裙腰闊，剩蹙黃金線幾條。試共卿卿語笑初，畫堂連遣侍兒呼。寒肌不耐金如意，白獺為膏郎有無。
戲李文遠 孫棨 
引君來訪洞中仙，新月如眉拂戶前。領取嫦娥攀取桂，便從陵谷一時遷。
題劉泰娘舍 孫棨 
尋常凡木最輕樗，今日尋樗桂不如。漢高新破咸陽後，英俊奔波遂吃虛。
戲張道人不飲酒 顏蕘 
言自雲山訪我來，每聞奇秘覺叨陪。吾師不飲人間酒，應待流霞即舉杯。
句 顏蕘 
爽籟盡成鳴鳳曲，遊人多是弄珠仙。
秋醉歌 張為 
金風颯已起，還是招漁翁。攜酒天姥岑，自彈嶧陽桐。脫卻登山履，赤腳翹青筇。泉聲掃殘暑，猿臂攀長松。翠微泛樽綠，苔蘚分煙紅。造化處術內，相對數壺空。醉眠嶺上草，不覺夜露濃。一夢到天曉，始覺一醉中。皎然夢中路，直到瀛洲東。初平把我臂，相與騎白龍。三留對上帝，玉樓十二重。上帝賜我酒，送我敲金鐘。寶閣香斂苒，琪樹寒玲瓏。動葉如笙篁，音律相怡融。珍重此一醉，百骸出天地。長如此夢魂，永謝名與利。
謝別毛仙翁 張為 
羸形感神藥，削骨生豐肌。蘭炷飄靈煙，妖怪立誅夷。重睹日月光，何報父母慈。黃河濁袞袞，別淚流澌澌。黃河清有時，別淚無收期。
漁陽將軍 張為 
霜髭擁頷對窮秋，著白貂裘獨上樓。向北望星提劍立，一生長為國家憂。
句 張為 
到處即閉戶，逢君方展眉。
岑公岩 馬冉 
南溪有仙澗，咫尺非人間。泠泠松風下，日暮空蒼山。
諸暨五泄山 周鏞 
路入蒼煙九過溪，九穿岩曲到招提。天分五溜寒傾北，當年老默無消息，猶有詞堂一杖藜。
贈羅隱 劉贊 
人皆言子屈，獨我謂君非。明主既難謁，青山何不歸。年虛侵雪鬢，塵枉汙麻衣。自古逃名者，至今名豈微。
句 劉贊 
絮花飛起雪漫漫，長得宮娥帶笑看。（《柳枝詞》，
洛陽道 任翻 
憧憧洛陽道，塵下生春草。行者豈無家，無人在家老。雞鳴前結束，爭去恐不早。百年路傍盡，白日車中曉。求富江海狹，取貴山嶽小。二端立在途，奔走無由了。
春晴 任翻 
楚國多春雨，柴門喜晚晴。幽人臨水坐，好鳥隔花鳴。野色臨空闊，江流接海平。門前到溪路，今夜月分明。
秋晚郊居 任翻 
遠聲霜後樹，秋色水邊村。野徑無來客，寒風自動門。海山藏日影，江月落潮痕。惆悵高飛晚，年年別故園。
秋晚途次 任翻 
秋色滿行路，此時心不閑。孤貧游上國，少壯有衰顏。眾鳥已歸樹，旅人猶過山。蕭條遠林外，風急水潺潺。
葛仙井 任翻 
古井碧沉沉，分明見百尋。味甘傳邑內，脈冷應山心。圓入月輪淨，直涵峰影深。自從仙去後，汲引到如今。
桐柏觀 任翻 
飄飄雲外者，暫宿聚仙堂。半夜人無語，中宵月送涼。鶴歸高樹靜，螢過小池光。不得多時住，門開是事忙。
冬暮野寺 任翻 
江東寒近臘，野寺水天昏。無酒可銷夜，隨僧早閉門。照牆燈影短，著瓦雪聲繁。飄泊仍千里，清吟欲斷魂。
贈濟禪師 任翻 
碧峰秋寺內，禪客已無情。半頂發根白，一生心地清。竹房侵月靜，石徑到門平。山下塵囂路，終年誓不行。
經墮淚碑 任翻 
羊公傳化地，千古事空存。碑已無文字，人猶敬子孫。峴山長閉恨，漢水自流恩。數處煙嵐色，分明是淚痕。
長安冬夜書事 任翻 
憂來長不寐，往事重思量。清渭幾年客，故衣今夜霜。春風誰識面，水國但牽腸。十二門車馬，昏明各自忙。
越江漁父 任翻 
借問釣魚者，持竿多少年。眼明汀島畔，頭白子孫前。棹入花時浪，燈留雨夜船。越江深見底，誰識此心堅。
哭友人 任翻 
逢著南州史，江邊哭問君。送終時有雪，歸葬處無雲。官庫惟留劍，鄰僧共結墳。兒孫未成立，誰與集遺文。
送李衡 任翻 
羈棲親故少，遠別惜清才。天畔出相送，路長知未回。欲銷今日恨，強把異鄉杯。君去南堂後，應無客到來。
宮怨 任翻 
淚幹紅落臉，心盡白垂頭。自此方知怨，從來豈信愁。
惜花 任翻 
無語與花別，細看枝上紅。明年又相見，還恐是愁中。
宿巾子山禪寺 任翻 
絕頂新秋生夜涼，鶴翻松露滴衣裳。前峰月映半江水，僧在翠微開竹房。
再遊巾子山寺 任翻 
靈江江上幘峰寺，三十年來兩度登。野鶴尚巢松樹遍，竹房不見舊時僧。
三遊巾子山寺感述 任翻 
清秋絕頂竹房開，松鶴何年去不回。惟有前峰明月在，夜深猶過半江來。
畫山水圖答大愚 荊浩 
恣意縱橫掃，峰巒次第成。筆尖寒樹瘦，墨淡野雲輕。岩石噴泉窄，山根到水準。禪房時一展，兼稱苦空情。
宿顧城二首 張直 
綠草展青裀，樾影連春樹。茅屋八九家，農器六七具。主人有好懷，搴衣留我住。春酒新潑醅，香美連糟濾。一醉臥花陰，明朝送君去。醉臥夜將半，土底聞雞啼。驚駭問主人，為我剖荒迷。武湯東伐韋，固君含悲淒。神奪悔悟魄，幻化為石雞。形骸僅盈寸，咿喔若啁蜺。吾村耕耘叟，多獲於鋤犁。
題桃源僧 陳光 
桃源有僧舍，跬步異人天。花亂似無主，鶴鳴疑有仙。軒廊明野色，松檜濕春煙。定擬辭塵境，依師過晚年。